Bibliographic database analysis
Authors: Φραγκιαδάκη Ελένη 
Published: September 2021

Ένας μεγάλος αριθμός επιστημονικών δημοσιεύσεων γίνεται διαθέσιμος καθημερινά σε ακαδημαϊκούς και ερευνητές ανά τον κόσμο. Οι ερευνητές, συμμετέχουν σε αυτό το τόσο ενεργό επιστημονικό περιβάλλον όχι μόνο δημοσιεύοντας την προσωπική τους έρευνα, αλλά και αναζητώντας πληροφορίες και ερευνητικές πηγές που παρουσιάζουν την έρευνα άλλων διακεκριμένων επιστημόνων. Σε αυτήν ακριβώς την διαδικασία της αναζήτησης και διάχυσης της επιστημονικής πληροφορίας είναι που το πεδίο της Ανάλυσης βιβλιογραφικών αναφορών μπορεί να βοηθήσει σημαντικά το έργο των ερευνητών. Οι διάφορες τεχνικές, δείκτες και προσεγγίσεις που ορίζει, επιτρέπουν στους επιστήμονες/ερευνητές να εντοπίζουν δημοσιεύσεις ιδιαίτερης σημασίας, να ακολουθούν το έργο άλλων διακεκριμένων επιστημόνων, ακόμα και να εντοπίζουν δημοσιεύσεις που έθεσαν τα θεμέλια για την ανάπτυξη νέων ερευνητικών περιοχών.Στην ψηφιακή εποχή που ζούμε αυτό σημαίνει ότι τα πανεπιστήμια καθώς και άλλοι φορείς που συμμετέχουν στη διαδικασία της δημοσίευσης της επιστημονικής έρευνας, χρειάζεται να αποθηκεύουν έναν μεγάλο όγκο δεδομένων σε βάσεις βιβλιογραφικών αναφορών. Τα δεδομένα που αποθηκεύονται σε αυτές τις βάσεις αφορούν τις δημοσιεύσεις αυτές καθεαυτές, τους συγγραφείς τους καθώς και τα περιοδικά/συνέδρια ή άλλους φορείς στους οποίους πραγματοποιήθηκαν αυτές οι δημοσιεύσεις. Κάποιες βάσεις βιβλιογραφικών αναφορών αποθηκεύουν τα δημοσιευμένα κείμενα και ευρετηριάζουν διάφορα πεδία συμπεριλαμβανομένων και των λέξεων κλειδιών που ορίζονται από τις δημοσιεύσεις, διευκολύνοντας με αυτόν τον τρόπο την αναζήτηση των δημοσιεύσεων.Ένα πρόσθετο χαρακτηριστικό των δημοσιεύσεων είναι ότι συνδέονται, εφόσον η τρέχουσα επιστημονική έρευνα βασίζεται σε προηγούμενη έρευνα που πραγματοποίησαν είτε οι ίδιοι οι συγγραφείς είτε άλλοι ερευνητές στο εν λόγω επιστημονικό πεδίο. Επομένως τα δεδομένα που αποθηκεύονται στις βάσεις βιβλιογραφικών αναφορών μπορούν να εκφραστούν με την μορφή Γράφων, οι οποίοι, όπως θα δούμε στη συνέχεια αυτής της διατριβής, εκφράζουν τις συνδέσεις ανάμεσα στις διάφορες επιστημονικές οντότητες (δημοσιεύσεις, συγγραφείς, περιοδικά).Η παρούσα διδακτορική διατριβή εξετάζει τις διάφορες επιστημονικές οντότητες που συμμετέχουν στην διαδικασία της δημοσίευσης μιας επιστημονικής έρευνας σε μια προσπάθεια να κατηγοριοποιήσει τους διάφορους δείκτες που ήδη χρησιμοποιούνται για τον εντοπισμό διακεκριμένων δημοσιεύσεων, συγγραφέων και περιοδικών. Στην συνέχεια εξετάζει τους Γράφους βιβλιογραφικών αναφορών καθώς και την χρήση τους στο πεδίο της Ανάλυσης βιβλιογραφικών αναφορών. Παρουσιάζει και εξετάζει σε βάθος την έννοια των Παράγωγων Γράφων καθώς και των αλγορίθμων που ορίζουν τα βήματα με τα οποία αυτοί οι γράφοι μπορούν να παρασκευαστούν ξεκινώντας από τις βασικές πληροφορίες που περιλαμβάνονται στον Γράφο Αναφορών-Δημοσιεύσεων. Στην συνέχεια παρουσιάζονται οι διάφοροι τρόποι ορισμού των γενεών βιβλιογραφικών αναφορών, οι οποίοι αναλύονται λεπτομερώς προκειμένου να καταλήξουμε στον προτεινόμενο ορισμό. Τέλος, με βάση τον επιλεγμένο ορισμό, ορίζουμε τους προτεινόμενους βιβλιογραφικούς δείκτες για την αξιολόγηση δημοσιεύσεων και συγγραφέων, οι οποίοι εν συνεχεία συγκρίνονται με άλλους, υπάρχοντες δείκτες χρησιμοποιώντας τα δεδομένα από δύο γνωστές βιβλιογραφικές βάσεις δεδομένων, ονόματι CiteSeerx και DBLP.